PATVIRTINTA

Molėtų rajono savivaldybės tarybos

2019 m. liepos 25 d. sprendimu

Nr. B1-155

**MOLĖTŲ RAJONO SAVIVALDYBĖS**

**SMULKIOJO IR VIDUTINIO VERSLO RĖMIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Molėtų rajono savivaldybės smulkiojo ir vidutinio verslo rėmimo tvarkos aprašas (toliau – Aprašas) nustato Molėtų rajono savivaldybės (toliau – Savivaldybė) teikiamos paramos smulkiojo ir vidutinio verslo subjektams formas, prioritetus, teises gauti paramą, sąlygas ir paramos teikimo tvarką.
2. Smulkiojo ir vidutinio verslo subjektų rėmimo programos pagrindinis tikslas – skatinti smulkiojo ir vidutinio verslo subjektų kūrimąsi ir plėtrą, verslo aplinkos gerinimą, investicijų pritraukimą, užimtumą ir investicijas į žmogiškuosius išteklius Molėtų mieste ir rajone.
3. Pagal šį Aprašą finansinė parama teikiama smulkiojo ir vidutinio verslo subjektams registruotiems Molėtų rajone.
4. Lėšos paramai teikti numatomos kiekvienais metais Molėtų rajono savivaldybės biudžete.

**II SKYRIUS**

**VARTOJAMOS SĄVOKOS**

1. **Smulkiojo ir vidutinio verslo (**toliau **– SVV) subjektas** – labai maža, maža ar vidutinė įmonė, atitinkančios Lietuvos Respublikos smulkiojo ir vidutinio verslo plėtros įstatymo (toliau –Įstatymas) 3 straipsnyje nustatytas sąlygas, arba verslininkas, atitinkantis šio Įstatymo 4 straipsnyje nustatytas sąlygas.
2. **Komisija** – Molėtų rajono savivaldybės administracijos Smulkiojo ir vidutinio verslo rėmimo aprašo komisija (toliau – Komisija).
3. **Verslo liudijimas** – tai teisės aktų nustatyta tvarka išduotas dokumentas, patvirtinantis fiksuoto pajamų mokesčio sumokėjimą verčiantis individualia veikla, pagal Lietuvos Respublikos Vyriausybės (toliau – Vyriausybė) patvirtintą individualios veiklos, kuria gali būti verčiamasi turint verslo liudijimą, rūšių sąrašą.
4. **Įmonė** – juridinis asmuo, vykdantis ūkinę komercinę veiklą, įregistruotas Lietuvos Respublikos įmonių registre.
5. **Ūkininkas** – fizinis asmuo, kuris vienas ar su partneriais verčiasi žemės ūkio veikla ir (ar) miškininkyste, ir kurio ūkis yra įregistruotas Ūkininkų ūkių registre;
6. **Verslininkas** – fizinis asmuo, kuris įstatymų nustatyta tvarka verčiasi ūkine komercine veikla (įskaitant tą, kuria verčiamasi turint verslo liudijimą, ir individuali veikla pagal pažymą).
7. **Pareiškėjas** – SVV subjektas, teikiantis prašymą finansinei paramai gauti pagal šį Aprašą.
8. **Paramos gavėjas** – verslo subjektas, kuriam Administracijos direktoriaus įsakymu yra skirtas finansavimas pagal Molėtų rajono savivaldybės smulkiojo ir vidutinio verslo rėmimo tvarkos aprašą.
9. **Inovacijos** – tai sėkmingas naujų technologijų, idėjų ir metodų komercinis pritaikymas, pateikiant rinkai naujus arba tobulinant jau egzistuojančius produktus ir procesus.
10. **Socialinis verslas** - verslo modelis, pagal kurį, išnaudojant rinkos mechanizmą, pelno siekimas susiejamas su visuomenei naudingais tikslais ir prioritetais - taip siekiant ne maksimizuoti pelną, o spręsti didžiausias visuomenės problemas, remiamasi socialiai atsakingo verslo bei viešojo ir privataus sektorių partnerystės nuostatomis, taikomos socialinės inovacijos

**III SKYRIUS**

**REIKALAVIMAI PAREIŠKĖJAMS**

1. SVV subjektas, vykdantis ūkinę komercinę veiklą, kurio registracijos vieta, deklaruota gyvenamoji vieta (taikoma fiziniams asmenims) ir (arba) plėtojamas verslas yra Molėtų rajono savivaldybės teritorijoje, pripažįstamas tinkamu gauti finansavimą, jei jis yra:
	1. vidutinė įmonė, kurioje dirba mažiau kaip 250 darbuotojų ir įmonės metinės pajamos neviršija 50 mln. eurų arba įmonės balanse nurodyto turto vertė neviršija 43 mln. eurų, kaip tai apibrėžia Lietuvos Respublikos smulkiojo ir vidutinio verslo plėtros įstatymas;
	2. maža įmonė, kurioje dirba mažiau kaip 50 darbuotojų ir įmonės metinės pajamos neviršija 10 mln. eurų arba įmonės balanse nurodyto turto vertė neviršija 10 mln. eurų, kaip tai apibrėžia Lietuvos Respublikos smulkiojo ir vidutinio verslo plėtros įstatymas;
	3. labai maža įmonė, kurioje dirba mažiau kaip 10 darbuotojų ir metinės pajamos neviršija 2 mln. eurų arba įmonės balanse nurodyto turto vertė neviršija 2 mln. eurų, kaip tai apibrėžia Lietuvos Respublikos smulkiojo ir vidutinio verslo plėtros įstatymas;
	4. verslininkas – fizinis asmuo, kuris verčiasi ekonomine veikla ir jam dirbančių darbuotojų skaičius yra mažesnis kaip 250 darbuotojų, o metinės pajamos neviršija 50 mln. eurų arba balanse nurodyto turto vertė neviršija 43 mln. eurų, kaip tai apibrėžia Lietuvos Respublikos smulkiojo ir vidutinio verslo plėtros įstatymas.

16. Finansinė parama SVV subjektui gali būti suteikta, jei per trejus metus jam suteiktos valstybės pagalbos dydis, įvertinus ir naujai teikiamą pagalbą, neviršys *de minimis* valstybės pagalbai nustatyto maksimalaus dydžio.

17. Teikdamas paraišką (1 priedas) dėl finansinės paramos SVV subjektas turi būti visiškai atsiskaitęs su Valstybinio socialinio draudimo fondu, Valstybine mokesčių inspekcija ir valstybės bei savivaldybės biudžetais arba turi susitarimą su šiomis institucijomis dėl įsiskolinimų atidėjimo.

18. Parama neteikiama:

18.1. valstybės ir savivaldybės įmonėms;

18.2. įmonėms, kuriose valstybei, savivaldybei priklauso visas ar dalis įstatinio kapitalo;

18.3. įmonėms, kurių daugiau kaip ¼ įstatinio kapitalo ar balsavimo teisių priklauso vienai ar kelioms įmonėms, nepatenkančioms į Lietuvos Respublikos smulkiojo ir vidutinio verslo plėtros įstatymu apibrėžtą labai mažų, mažų ir (ar) vidutinių įmonių kategoriją;

18.4. pareiškėjams, turintiems įsiskolinimų valstybės ir (ar) savivaldybės biudžetams ir fondams, į kuriuos mokamus mokesčius administruoja Valstybinė mokesčių inspekcija prie Lietuvos Respublikos finansų ministerijos, Valstybinio socialinio draudimo fondo biudžetui (daugiau nei 10 Eur);

18.5. bankrutuojantiems, likviduojamiems ar restruktūrizuojamiems smulkiojo ir vidutinio verslo subjektams;

18.6. pareiškėjams, kurie anksčiau naudojosi pagal Aprašą gauta finansine parama ir neįvykdė sutartyje numatytų įsipareigojimų;

19. Paraiška nenagrinėjama:

19.1. jeigu ją pateikė ne SVV subjektas ar įgaliotas asmuo;

19.2. jei prašoma finansuoti veikla yra neremtina;

19.4. jeigu jos trūkumai per nustatytą trūkumų pašalinimo laikotarpį nepašalinti.

19.5.jei prašoma kompensuoti senesnes nei vienerių metų išlaidas patirtas iki paraiškos pateikimo.

**IV SKYRIUS**

**TINKAMOS IR NETINKAMOS FINANSUOTI IŠLAIDOS BEI FINANSAVIMO REIKALAVIMAI**

20. Teikiamos finansinės paramos formos ir dydžiai:

20.1. dalinis ar visiškas palūkanų kompensavimas už paskolas, gaunamas verslo plėtros projektams įgyvendinti (išskyrus paskolas apyvartinėms lėšoms). Dengiama iki 50 proc. palūkanų, bet ne daugiau kaip 1000 Eur ir ne ilgiau kaip 24 mėnesius (pagal Komisijos aprobuotas paskolų (lizingo) sutartis ir (ar) suteikusios paskolą kredito įstaigos išvadą) (paraiškoje naudojamas trumpinys – palūkanų kompensavimas).

20.1.1. palūkanos kompensuojamos pagal 30.5 punkte įvardintus dokumentus. Ši paramos forma gali būti taikoma tik vieną kartą per trejus metus;

20.1.2. palūkanos tam pačiam smulkiojo ir vidutinio verslo subjektui tais pačiais metais gali būti dengiamos ar kompensuojamos tik vienos paskolos.

20.2. seminarų, kvalifikacijos kėlimo kursų išlaidų kompensavimas – kai Savivaldybė kompensuoja iki 100 proc. smulkiojo ir vidutinio verslo subjektų darbuotojų kvalifikacijos kėlimo išlaidų, bet ne daugiau 300 Eur per kalendorinius metus. Finansavimas skiriamas trumpalaikiams (ne ilgesniems kaip vieno mėnesio trukmės) darbuotojų mokymams, siekiant suteikti ir (ar) tobulinti jų profesinius gebėjimus, žinias ir įgūdžius. SVV subjektas, pageidaujantis gauti darbuotojų kvalifikacijos kėlimo išlaidų kompensaciją, gali kreiptis į Savivaldybę ne vėliau kaip per tris mėnesius nuo mokymų pabaigos. Naujai įsteigtoms įmonėms, teikiančioms paraišką dėl privalomų vadovų mokymų (priešgaisrinės bei darbų saugos mokymų) išlaidų kompensavimo, pažymų iš Sodros ir Valstybinės mokesčių inspekcijos pristatyti nereikia (paraiškoje naudojamas trumpinys – kvalifikacijos kėlimas).

20.3. verslo planų, investicinių projektų ir paraiškų gauti finansinę paramą iš kitų fondų rengimo išlaidoms kompensuoti smulkiojo ir vidutinio verslo subjektams ir savo verslą pradedantiems – iki 50 proc., bet ne daugiau kaip 500 Eur dokumentais pagrįstų konsultantų ir ekspertų suteiktų paslaugų apmokėjimo išlaidų. Finansavimas skiriamas konsultantų ir ekspertų atliktų paslaugų: verslo plano arba investicinio projekto rengimo, paramos programos, į kurią kreipiamasi dėl projekto finansavimo, nustatytos formos paraiškos parengimo ir kitų privalomųjų dokumentų rengimo, išlaidoms kompensuoti. Finansavimas pagal šią priemonę skiriamas pateikus sutartį projektui finansuoti (paraiškoje naudojamas trumpinys - verslo plėtros dokumentai).

20.4. dalyvavimas parodose - SVV subjektų dalyvavimo Lietuvoje ar užsienyje vykstančiose parodose, mugėse ir verslo misijose išlaidoms padengti – iki 100 proc., bet ne daugiau kaip 1000 Eur per metus, verslo misijoje – iki 50 proc. išlaidų, bet ne daugiau kaip 600 Eur per metus (paraiškoje naudojamas trumpinys - dalyvavimas parodose):

20.4.1. finansavimo lėšos gali būti skiriamos tik faktiškai patirtoms dalyvavimo parodoje išlaidoms: registracijos mokesčiui, tuščio parodinio ploto nuomai, stendo dizainui ir įrangai; papildomai stendų įrangai ir paslaugoms; reklamos paslaugoms (reklaminiams spausdinimas, įrašui kataloge); muitinės tarpininko paslaugoms ir krovos darbams; parodos eksponatų draudimui; apgyvendinimo paslaugoms ir kelionės išlaidoms;

20.4.2. tam pačiam SVV subjektui per vienerius kalendorinius metus Lietuvoje ar užsienyje vykstančių parodų, mugių išlaidoms padengti gali būti skiriama ne daugiau kaip 1000 Eur, verslo misijų – ne daugiau kaip 600 Eur dydžio parama.

20.5. informacinių, reklaminių leidinių parengimo ir leidybos bei reklamos priemonių išlaidoms padengti iki 400 Eur. Finansavimas tam pačiam SVV subjektui gali būti teikiamas ne daugiau kaip vieną kartą per vienerius kalendorinius metus (paraiškoje naudojamas trumpinys - rinkodaros priemonės).

20.6. naujos internetinės svetainės kūrimo išlaidoms padengti iki 1000 Eur. Finansavimas tam pačiam SVV subjektui gali būti teikiamas ne daugiau kaip vieną kartą per vienerius kalendorinius metus (paraiškoje naudojamas trumpinys - internetinė svetainė).

20.7. kelio ženklų, iškabų ar lauko reklamų su nuorodomis ir kita informacija apie teikiamas paslaugas pagaminimo išlaidoms padengti iki 600 Eur. Finansavimas tam pačiam SVV subjektui gali būti teikiamas ne daugiau kaip vieną kartą per vienerius kalendorinius metus (paraiškoje naudojamas trumpinys - nuorodų įrengimas).

20.9. įrangos įsigijimas, išskyrus įrangą išvardintą Aprašo 22 punkte, - pareiškėjo išlaidoms, patirtoms steigiant arba plečiant veiklą, kompensuoti, kai vienam paramos gavėjui kompensuojama iki 50 procentų išlaidų už įrangos ir kitų prekių įsigijimą, bet ne daugiau kaip 1500 Eur (paraiškoje naudojamas trumpinys - įrangos įsigijimas).

20.10. įrangos draudimas dalyvaujant Užimtumo tarnybos prie Socialinės apsaugos ir darbo ministerijos vykdomose programose, finansuojamos nupirktos įrangos draudimo išlaidos pirmus metus iki 80 proc. draudimo sumos, antrus metus iki 50 proc. draudimo sumos, bet ne daugiau kaip 200 Eur (paraiškoje naudojamas trumpinys - įrangos draudimas).

20.11. nekilnojamojo turto (arba negyvenamųjų patalpų) (išskyrus valstybės ir savivaldybės turtą), privačios žemės nuomos Molėtų rajono savivaldybėje išlaidoms padengti pirmaisiais veiklos metais iki 1000 Eur, antrais veiklos metais – ne daugiau kaip 600 eurų per kalendorinius metus (paraiškoje naudojamas trumpinys - nekilnojamojo turto nuoma).

20.12. teritorinio planavimo dokumentų ir/arba techninių projektų, susijusių su verslo plėtra, parengimo išlaidų padengimas – kai vienam paramos gavėjui kompensuojama iki 50 procentų išlaidų už aukščiau išvardintų dokumentų parengimą, bet ne daugiau kaip 1000 Eur (paraiškoje naudojamas trumpinys – projektavimas).

20.13. Europos Sąjungos fondų finansuojamų priemonių įgyvendinimo privalomojo nuosavo įnašo padengimas. Padengiamas privalomasis nuosavas įnašas projekte, bet ne daugiau nei 7,5 % viso projekto vertės arba ne daugiau nei 2000 Eur (paraiškoje naudojamas trumpinys – kofinansavimas).

21. Pirmenybė gauti projekto finansavimą teikiama ir papildomi balai pateiktai paraiškai suteikiami pagal Aprašo 27 punkte pateiktą lentelę, jei:

21.1. diegiamos inovacijos (paraiškoje naudojamas trumpinys - Inovacijos);

21.2. kuriamas/plėtojamas/vykdomas socialinis verslas (paraiškoje naudojamas trumpinys – Socialinis verslas);

21.3. kuriami produktai/paslaugos susieti su Molėtų krašto motyvais, identitetu (kosmosas, žvejyba, aktyvus turizmas/laisvalaikis, ~~žydų~~ kultūra), kulinarinio paveldo puoselėjimu (paraiškoje naudojamas trumpinys – Molėtų krašto motyvai);

21.4. SVV subjektas įsteigtas ne anksčiau nei vieneri metai nuo kvietimo teikti paraišką dienos (paraiškoje naudojamas trumpinys – Naujas verslas);

21.5. SVV subjekto vadovas ar steigėjas asmuo iki 35 m (paraiškoje naudojamas trumpinys – Jaunasis verslininkas);

21.6. asmuo, pirmą kartą pradeda verslą, įstatymų nustatyta tvarka įregistravusiems juridinį vienetą (paraiškoje naudojamas trumpinys – Pirmas verslas);

21.7. paramos prašo maža arba labai maža įmonė (paraiškoje naudojamas trumpinys – Smulkus verslas);

21.8. pateikta kokybiška paraiška (paraiškoje naudojamas trumpinys – Kokybiška paraiška);

21.9. prisideda nuosavomis lėšomis (paraiškoje naudojamas trumpinys – Nuosavos lėšos).

22. Pagal šį Aprašą netinkamos finansuoti išlaidos yra šios:

22.1. mobiliojo ryšio priemonės, kompiuterinė įranga;

22.2. prekių įsigijimas perpardavimui;

22.3. pirkimo ir (arba) importo pridėtinės vertės mokestis (toliau – PVM), kurį pagal Lietuvos Respublikos teisės aktus galima įtraukti į PVM atskaitą, net jeigu toks PVM į atskaitą įtrauktas nebuvo, bei PVM, kurį sumokėjo užsienio apmokestinamasis asmuo (kaip jis apibrėžtas Pridėtinės vertės mokesčio įstatyme)“ (net jei tokio PVM vietos projektų vykdytojas į atskaitą neįtraukė);

22.4. naudotų prekių įsigijimo išlaidos;

22.5. medžiagos, priemonės, žaliavos (atsargos) produkcijai pagaminti, darbams atlikti/smulkūs buities reikmenys;

22.6. kryžminis finansavimas/kitų fondų lėšomis finansuojamos veiklos/įranga;

22.7. nesusijusios su verslo subjekto veikla (pagal deklaruojama verslo subjekto veiklą);

22.8. išlaidos įrangai, skirtai darbuotojo darbo vietos parengimui, kai darbuotojas dirba mažiau nei pusę etato;

22.9. jei prašoma kompensuoti senesnes nei vienerių metų išlaidas iki paraiškos pateikimo dienos;

22.10. netinkamomis finansuoti išlaidomis laikomos nepagrįstai didelės išlaidos, esant įtarimui dėl per didelės kainos;

22.11. išlaidos, kurios apmokėtos ne per bankines institucijas.

23. Aprašas remia visas legalias ūkines komercines veiklos rūšys, išskyrus:

23.1. medžioklės, gaudymo spąstais ir susijusių paslaugų veiklą;

23.2. gėrimų gamybą, išskyrus salyklo, nealkoholinių gėrimų, mineralinio ir kito, pilstomo į butelius, vandens gamybą, išskyrus edukacijas, susijusias su paveldo puoselėjimu.

23.3. tabako gaminių gamybą;

23.4. didmeninę prekybą, išskyrus didmeninę prekybą savo pagaminta produkcija;

23.5. finansinę ir draudimo veiklą (finansinių paslaugų veiklą, draudimo, perdraudimo ir pensijų lėšų kaupimo, veiklą, pagalbinę finansinių paslaugų ir draudimo veiklą);

23.6. nekilnojamojo turto operacijas;

23.7. teisinę veiklą;

23.8. azartinių žaidimų, lažybų organizavimo veiklą;

23.9. lombardų veikla.

**V SKYRIUS**

**PARAIŠKŲ RENGIMAS, PAREIŠKĖJŲ INFORMAVIMAS, KONSULTAVIMAS, PARAIŠKŲ TEIKIMAS IR VERTINIMAS**

24. Informacija apie kvietimą teikti paraiškas, skelbiama Molėtų rajono savivaldybės internetiniame puslapyje [www.moletai.lt](http://www.moletai.lt). Konkretus paraiškų pateikimo terminas, kuris negali būti trumpesnis kaip 20 kalendorinių dienų, nurodomas kvietime. Paraiškų priėmimo datą ir terminą nustato administracijos direktorius savo įsakymu.

25. Paraiškas priima, vertina ir siūlymą dėl paramos skyrimo administracijos direktoriui teikia Administracijos direktoriaus įsakymu sudaroma Komisija.

26. Komisijos darbo tvarką reglamentuoja komisijos darbo reglamentas, kurį įsakymu tvirtina administracijos direktorius.

27. Komisija paraiškas vertina balais pagal šiuos kriterijus:

|  |  |  |  |
| --- | --- | --- | --- |
| Eil.Nr. | Vertinimo kriterijai | Rekomenduojami balai | Balų skaičius |
| 27.1. | **Paraiškos užpildymo kokybė** (*pateikti visi reikiami dokumentai, paraiška parengta tvarkingai, pagal patvirtintą formą, aiškiai užpildyti visi paraiškos formos punktai, projektas atitinka finansuojamas veiklas*). | 5 |  |
| 27.2. | **Projektas atitinka prioritetinę kryptį** (*paraiškoje aiškiai įvardinti projekto tikslai ir uždaviniai, kurie atitinka prioritetinę kryptį).* |  |  |
| 27.2.1. | Diegiamos inovacijos | 15 |  |
| 27.2.2. | Kuriamas/plėtojamas/vykdomas socialinis verslas | 15 |  |
| 27.2.3. | Kuriami produktai/paslaugos susieti su Molėtų krašto motyvais, identitetu (kosmosas, žvejyba, aktyvus turizmas/laisvalaikis, ~~žydų~~ kultūra), kulinarinio paveldo puoselėjimu | 20 |  |
| 27.2.4. | SVV subjektas įsteigtas ne anksčiau nei vieneri metai nuo kvietimo teikti paraišką dienos | 10 |  |
| 27.2.5. | SVV subjekto vadovas ar steigėjas asmuo iki 35 m. | 5 |  |
| 27.2.6. | Asmuo, pirmą kartą pradeda verslą, įstatymų nustatyta tvarka įregistravusiems juridinį vienetą | 10 |  |
| 27.3. | **Pareiškėjas yra labai maža arba maža įmonė***(kaip tai apibrėžia Lietuvos Respublikos smulkiojo ir vidutinio verslo plėtros įstatymo 3 straipsnio 2 ir 3 dalys)* | 10 |  |
| 27.4. | **Pareiškėjas prisideda nuosavomis lėšomis** (pareiškėjo prisidedama suma procentine išraiška paversta į balus padalinant ją iš 10. Pvz. 50% - 5 balai, 20% - 2 balai) | Pagal prisidėjimą nuosavomis lėšomis, nuo 0 iki 10 |  |
|  | **Bendra balų suma** | 100 |  |

28. Atlikus paraiškų vertinimą sudaroma prioritetinė projektų eilė pagal surinktus bendras balų sumas.

29. Finansavimą pagal pateiktas paraiškas atsižvelgdamas į Komisijos rekomendacijas ir pasiūlymus įsakymu skiria Administracijos direktorius. Sprendimas priimamas per 10 darbo dienų nuo paskutinės paraiškų pateikimo dienos.

30. Kartu su paraiška pareiškėjas turi pateikti šiuos priedus:

30.1. nustatytos formos paraišką;

30.2. sutartis su tiekėjais, perdavimo – priėmimo aktus (jei rengiami);

30.3. PVM sąskaitas – faktūras, sąskaitas - faktūras;

30.4. banko sąskaitų išrašus;

30.5. kreditą suteikusios kredito įstaigos sutartį ir grafiką (kai paramos prašoma pagal 20.1. punktą);

30.6. siekiantys nuomos išlaidų kompensavimo prie paraiškos prideda nuomos sutarties kopiją bei dokumentą, patvirtinantį nuomos sutarties įregistravimą viešajame registre (kai paramos prašoma pagal 20.11 punktą).

30.7. kai paramos prašoma pagal 20.13 punktą, prie paraiškos pridedama projekto, kuriam siekiama gauti Europos Sąjungos fondų finansavimą, paraiška arba finansavimo sutartis.

30.8. kitus išlaidas patvirtinančius dokumentus (kvalifikacijos kėlimo pažymėjimai ir pan.).

31. Už dokumentų, suteikiančių teisę gauti paramą, ir kitų pateiktų duomenų teisingumą atsako pareiškėjas.

32. Pareiškėjas pildo paraiškos formą ir kartu su Aprašo 30 punkte nurodytais priedais iki kvietime teikti paraiškas nustatytos datos teikia paraišką elektroniniu paštu vaida.milteniene@moletai.lt arba adresu: Vilniaus g.44., Molėtai, 123 kab.

33. Jeigu gavus paraišką nustatoma, kad pateikti ne visi reikalingi dokumentai ir (ar) duomenys, arba paramos paraiška užpildyta netinkamai, vertintojas elektroniniu paštu pareiškėjui išsiunčia paklausimą. Pareiškėjo atsakymui pateikti suteikiamas iki 5 dienų terminas nuo paklausimo išsiuntimo elektroniniu paštu dienos. Susirašinėjimas tarp vertintojo ir pareiškėjo vyksta elektroniniu paštu. Per nustatytą terminą nepateikus prašomų dokumentų ir (ar) duomenų ar pateikus ne visus prašomus dokumentus ir (ar) duomenis, paramos paraiška toliau nevertinama ir siūloma ją atmesti.

**VI SKYRIUS**

**PROJEKTŲ ĮGYVENDINIMO REIKALAVIMAI**

34. Vienu metu galima taikyti ne daugiau kaip dvi iš minėtų finansinės paramos formų tam pačiam paramos gavėjui. Bendra suteikta parama vienam SVV subjektui per trejus (einamuosius ir prieš tai ėjusius paskutinius dvejus metus) metus negali viršyti 2000 Eur.

35. Finansine parama SVV subjektas gali naudotis ne daugiau kaip 3 kartus.

36. Aprašo parama ir/ar Subsidija Verslo subjektui neteikiama, jeigu Juridinių asmenų registro duomenų bazėje yra atžymos apie pasikeitusį įmonės teisinį statusą (reorganizavimą, dalyvavimą reorganizavime, pertvarkymą, restruktūrizavimą, bankrutavimą, likvidavimą.

37. Parama pagal 20.1-20.12 punktus teikiama kompensavimo principu, tai yra kompensuojama visas ar dalį SVV verslo subjekto patirtų išlaidų.

38. Parama pagal 20.13 punktą teikiama tokia tvarka:

38.1 jeigu prašomo finansuoti projekto finansavimo sutartis nepasirašyta, parama skiriama pateikus prašomo finansuoti projekto paraiškos dokumentus ir Savivaldybės raštu patvirtinant skirtos paramos išmokėjimą Pareiškėjui pasirašius prašomo finansuoti projekto finansavimo Europos Sąjungos fondų lėšomis sutartį.

38.2 jeigu prašomo finansuoti projekto finansavimo sutartis pasirašyta, parama išmokama pateikus prašomo finansuoti projekto finansavimo Europos Sąjungos fondų lėšomis sutartį.

39. Paramos gavėjas ne mažiau kaip du metus nuo paramos suteikimo datos įsipareigoja vykdyti paraiškoje nurodytą veiklą, naudotis įsigyta įranga, įrengimais ar darbo priemonėmis.

40. Paramos gavėjo veiklą, susijusią su skirta finansine parama, 1 metus turi teisę tikrinti Komisija. Jei paramos gavėjas trukdo tokiems patikrinimams arba gautą finansinę paramą naudoja ne pagal verslo planą (paskirtį), sutartis su juo nutraukiama. Paramos gavėjas privalo grąžinti visą gautą sumą.

41. Paramos dydis smulkiojo ir vidutinio verslo subjektams teikiamas nepažeidžiant valstybės pagalbą reglamentuojančių Europos Sąjungos teisės aktų.

**VII SKYRIUS**

**BAIGIAMOSIOS NUOSTATOS**

42. Lėšas naudoti kitaip, negu nustatyta šiame Apraše, draudžiama.

43. Šis Aprašas priimamas, keičiamas ir pripažįstamas netekusiu galios Savivaldybės tarybos sprendimu.

44. Informacija apie finansuotus ir nefinansuotus Aprašo projektus skelbiama Savivaldybės internetinėje svetainėje [www.moletai.lt](http://www.moletai.lt) ir savivaldybės socialinių tinklų paskyrose.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_